b"\n_START_ARTICLE_\nMercat Central de Tarragona\n_START_SECTION_\nDescripci\xc3\xb3\n_START_PARAGRAPH_\nEdifici de planta longitudinal amb tres naus i una de transversal que divideix la planta en dues meitats sim\xc3\xa8triques. Les cobertes de fibrociment estan suportades per estructures met\xc3\xa0l\xc2\xb7liques en arc apuntat i per columnes de fosa amb capitell de gust modernista. L'exterior, completament d'obra, consta de dues fa\xc3\xa7anes principals compostes per tres arcs de mig punt, un de central de grans dimensions, corresponent a la nau central, i dos laterals que defineixen les cantonades. Les fa\xc3\xa7anes laterals repeteixen el mateix esquema amb panys de paret m\xc3\xa9s llargs entre els arcs (el central correspon a la nau transversal). Els arcs i els panys de paret presenten obertures amb llibrets-panells. Fort car\xc3\xa0cter modernista en les reixes i la iconografia decorativa i gust neomedieval, amb arcs apuntats i estil de les portes.\n_START_SECTION_\nHist\xc3\xb2ria\n_START_PARAGRAPH_\nL'edifici es va inaugurar el 19 de desembre de 1915._NEWLINE_L'octubre de 2007 van comen\xc3\xa7ar unes reformes que van fer despla\xc3\xa7ar tots els paradistes del mercat a la pla\xc3\xa7a del davant (Pla\xc3\xa7a Corsini) en un edifici temporal. Despr\xc3\xa9s de molts retards en les obres, el mar\xc3\xa7 de 2017 es va inaugurar la remodelaci\xc3\xb3 de l'edifici."